b'\n_START_ARTICLE_\nVandens atmintis\n_START_PARAGRAPH_\nVandens atmintis yra id\xc4\x97ja, kad po daugyb\xc4\x97s skiedim\xc5\xb3 vanduo gali atsiminti med\xc5\xbeiagas, kurios kada nors jame buvo i\xc5\xa1tirpusios, net jei po skiedim\xc5\xb3 skied\xc5\xbeiamosios med\xc5\xbeiagos visi\xc5\xa1kai nelieka. Teigiama, kad prie\xc5\xa1 kiekvien\xc4\x85 skiedim\xc4\x85 vanduo turi b\xc5\xabti supurtytas, kitaip efektas ne\xc4\xafvyks. Vandens atminties id\xc4\x97j\xc4\x85 1988\xc2\xa0m. i\xc5\xa1k\xc4\x97l\xc4\x97 pranc\xc5\xabz\xc5\xb3 imunologas Jacques Benveniste, nor\xc4\x97damas paai\xc5\xa1kinti tariam\xc4\x85 homeopatini\xc5\xb3 vaist\xc5\xb3 terapin\xc4\xaf poveik\xc4\xaf, nes homeopatini\xc5\xb3 vaist\xc5\xb3 gamyboje veiklioji med\xc5\xbeiaga yra taip smarkiai atskied\xc5\xbeiama, kad galutiniame produkte paprastai nebelieka nei vienos jos molekul\xc4\x97s._NEWLINE_Nors kai kurie tyrimai, tarp j\xc5\xb3 ir atlikti paties Benveniste, remia tokio efekto egzistavim\xc4\x85, identi\xc5\xa1k\xc5\xb3 dvigubai akl\xc5\xb3 tyrim\xc5\xb3 (kai nei tiriamieji, nei tiriantieji ne\xc5\xbeino, kas priklauso kontrolinei grupei, o kas i\xc5\xa1 ties\xc5\xb3 vartoja tiriam\xc4\x85j\xc4\x85 med\xc5\xbeiag\xc4\x85) rezultatai buvo prie\xc5\xa1ingi ir neig\xc4\x97 Benveniste tvirtinimus apie vandens atminties egzistavim\xc4\x85. V\xc4\x97lesni bandymai aptikti vandens atminties efekt\xc4\x85 atkartojant Benveniste eksperimentus taip pat buvo nes\xc4\x97kmingi. Apskritai, vandens atminties koncepcijai mokslin\xc4\x97 bendruomen\xc4\x97 nepritaria. 2005\xc2\xa0m. i\xc5\xa1leistas vandenilinio ry\xc5\xa1io vandenyje tyrimas parod\xc4\x97, kad strukt\xc5\xabros, kurios, manoma, tur\xc4\x97t\xc5\xb3 b\xc5\xabti atsakingos u\xc5\xbe vandens atmint\xc4\xaf, i\xc5\xa1silaiko tik labai ma\xc5\xbe\xc4\x85 sekund\xc4\x97s dal\xc4\xaf.\n_START_SECTION_\nNature kontroversija\n_START_PARAGRAPH_\nJacques Benveniste ir jo komanda Pranc\xc5\xabz\xc5\xb3 Nacionaliniame Sveikatos ir Medicinini\xc5\xb3 Tyrim\xc5\xb3 Institute (ISERM) skied\xc4\x97 gydan\xc4\x8dius antik\xc5\xabnus taip smarkiai, kad tikimyb\xc4\x97, jog liks nors viena tos med\xc5\xbeiagos molekul\xc4\x97, buvo labai ma\xc5\xbea. Nepaisant to, jie prane\xc5\xa1\xc4\x97, kad \xc5\xbemogaus k\xc5\xabnas reagavo \xc4\xaf atskiest\xc4\x85 tirpal\xc4\x85 taip, lyg tai b\xc5\xabt\xc5\xb3 buvusi pradin\xc4\x97 med\xc5\xbeiaga. J\xc5\xb3 teigimu, toks efektas b\xc5\xabdavo tik tuomet, kai vaistas skiedimo metu b\xc5\xabdavo labai smarkiai supurtytas. Benveniste komentavo: \xe2\x80\x9eTai yra kaip su\xc5\xa1lapinti automobilio raktelius up\xc4\x97je, nuplaukti kilometrus pasroviui, i\xc5\xa1 ten paimti kelis la\xc5\xa1elius vandens ir tuo vandeniu u\xc5\xbevesti automobil\xc4\xaf.\xe2\x80\x9c Tuo metu jis nepateik\xc4\x97 jokio teorinio efekto paai\xc5\xa1kinimo._NEWLINE_Benveniste pateik\xc4\x97 savo tyrimus \xc5\xbeymaus mokslo \xc5\xbeurnalo Nature redakcijai. Nors tyrimuose tuo metu nebuvo rasta joki\xc5\xb3 metodologini\xc5\xb3 klaid\xc5\xb3, Nature redakcija bijojo, kad tokio straipsnio publikavimas paskatint\xc5\xb3 \xc5\xbemones tik\xc4\x97ti homeopatija, net jei tyrim\xc5\xb3 rezultat\xc5\xb3 neb\xc5\xabt\xc5\xb3 \xc4\xafmanoma pakartoti. Taip pat buvo nerimaujama, kad tyrimai yra tiesiog neteisingi, nes j\xc5\xb3 i\xc5\xa1vados prie\xc5\xa1taravo \xc5\xbeinomiems fizikos ir chemijos d\xc4\x97sniams. Galiausiai buvo pasiektas kompromisas: straipsnis buvo publikuotas, bet \xc5\xa1alia jo buvo redakcijos \xc5\xbeinut\xc4\x97 pavadinta \xe2\x80\x9eYra svari\xc5\xb3 prie\xc5\xbeas\xc4\x8di\xc5\xb3, kod\xc4\x97l protingi \xc5\xbemon\xc4\x97s kol kas tur\xc4\x97t\xc5\xb3 susilaikyti nuo sprendimo, ar patik\xc4\x97ti \xc5\xa1iuo straipsniu\xe2\x80\x9c, kuriame buvo i\xc5\xa1d\xc4\x97styti kai kurie fundamental\xc5\xabs fizikos ir chemijos d\xc4\x97sniai, kuriuos vandens atmintis paneigt\xc5\xb3. Be to, Nature redaktorius John Maddox pareikalavo, kad eksperimentai b\xc5\xabt\xc5\xb3 pakartoti pri\xc5\xbei\xc5\xabrint parinkt\xc5\xb3 steb\xc4\x97toj\xc5\xb3 grupei, kuri\xc4\x85 be Maddox sudar\xc4\x97 \xc5\xbeymus paranormali\xc5\xb3 rei\xc5\xa1kini\xc5\xb3 skeptikas James Randi ir fizikas Walter Stewart._NEWLINE_Pirmoje pri\xc5\xbei\xc5\xabrim\xc5\xb3 eksperiment\xc5\xb3 serijoje buvo kartojama originali\xc5\xb3, prie\xc5\xa1 publikacij\xc4\x85 daryt\xc5\xb3 eksperiment\xc5\xb3 eiga. Rezultatai gan artimai atitiko prie\xc5\xa1 tai daryt\xc5\xb3 eksperiment\xc5\xb3 rezultatus ir rod\xc4\x97 vandens atminties egzistavim\xc4\x85. Bet Maddox pasteb\xc4\x97jo, kad eksperimentatoriai proced\xc5\xabr\xc5\xb3 metu \xc5\xbeinojo, kurie m\xc4\x97giniai i\xc5\xa1 prad\xc5\xbei\xc5\xb3 buvo su antik\xc5\xabnais, o kurie ne. Antra eksperiment\xc5\xb3 serija buvo dvigubai akla\xc2\xa0\xe2\x80\x93 ne tik gaunantys vaistus, bet ir juos gaminantys bei duodantys ne\xc5\xbeinojo, kurie m\xc4\x97giniai buvo pagaminti pagal vandens atmintimi paremt\xc4\x85 proced\xc5\xabr\xc4\x85, o kurie buvo kontroliniai. Steb\xc4\x97toj\xc5\xb3 komanda labai grie\xc5\xbetai pri\xc5\xbei\xc5\xabr\xc4\x97jo, kad neb\xc5\xabt\xc5\xb3 apeitos s\xc4\x85lygos. \xc5\xa0\xc4\xaf kart\xc4\x85 rezultatai vandens atminties egzistavim\xc4\x85 neig\xc4\x97._NEWLINE_Po \xc5\xa1ios eksperiment\xc5\xb3 serijos \xe2\x80\x9eNature\xe2\x80\x9c i\xc5\xa1spausdino apie tai straipsn\xc4\xaf, kuriame teig\xc4\x97, kad \xe2\x80\x9en\xc4\x97ra jokios tvirtos prie\xc5\xbeasties manyti, jog smarkiai (apie 10\xc2\xb9\xc2\xb2\xe2\x81\xb0 karto) atskiedus anti-IgE, jis i\xc5\xa1lieka biologi\xc5\xa1kai aktyvus, ir kad hipotez\xc4\x97, jog vanduo turi atmint\xc4\xaf, \xc4\xaf kuri\xc4\x85 galima \xc4\xafra\xc5\xa1yti anks\xc4\x8diau jame i\xc5\xa1tirpusios med\xc5\xbeiagos, yra nereali.\xe2\x80\x9c Nepaisant to, niekas ne\xc4\xaftar\xc4\x97 apgavyst\xc4\x97s. I\xc5\xa1 prad\xc5\xbei\xc5\xb3 Maddox sp\xc4\x97jo, kad ka\xc5\xbekas laboratorijoje \xe2\x80\x9eBenvenistui kr\xc4\x97t\xc4\x97 i\xc5\xa1daigas\xe2\x80\x9c, bet v\xc4\x97liau patik\xc4\x97jo laboratorijos darbuotoj\xc5\xb3 tik\xc4\x97jimu vandens atminties teorija. Vis d\xc4\x97lto jis pavie\xc5\xa1ino fakt\xc4\x85, kad dviem tyr\xc4\x97jams mok\xc4\x97jo pranc\xc5\xabz\xc5\xb3 homeopatijos kompanija Boiron. Tiesa, ta pati firma apmok\xc4\x97jo ir Maddox\xe2\x80\x99o vie\xc5\xa1bu\xc4\x8dio s\xc4\x85skait\xc4\x85._NEWLINE_V\xc4\x97liau Benveniste skund\xc4\x97si steb\xc4\x97toj\xc5\xb3 komandos elgesiu, bet, pasak Maddox, viskas vyko pagal i\xc5\xa1 anksto nustatytas s\xc4\x85lygas, o netik\xc4\x97ti pradini\xc5\xb3 tyrim\xc5\xb3 rezultatai tikriausiai buvo d\xc4\x97l tyr\xc4\x97jo tik\xc4\x97jimosi efekto. Nepaisant viso to, Benveniste pradiniai eksperimentai vis tiek buvo naudojami kaip \xc4\xafrodymas, kad homeopatija veikia. Francis Beauvais, vienas i\xc5\xa1 Benveniste bendraautori\xc5\xb3, v\xc4\x97liau teig\xc4\x97, kad neakli eksperimentai paprastai rodydavo \xe2\x80\x9eteisingus\xe2\x80\x9c rezultatus, ir \xc4\xaftar\xc4\x97, kad dvigubai akluose eksperimentuose dalis kontrolini\xc5\xb3 m\xc4\x97gini\xc5\xb3 i\xc5\xa1 tikro buvo aktyv\xc5\xabs, o dalis tariamai aktyvi\xc5\xb3 m\xc4\x97gini\xc5\xb3\xc2\xa0\xe2\x80\x93 be biologinio efekto.\n_START_SECTION_\nV\xc4\x97lesni tyrimai\n_START_PARAGRAPH_\nV\xc4\x97liau Benveniste susilauk\xc4\x97 vie\xc5\xa1o Nobelio premijos laureato fiziko Brian Josephson pritarimo. Josephson yra \xc5\xbeinomas d\xc4\x97l savo palankumo paranormaliems rei\xc5\xa1kiniams. Eksperimentai buvo atliekami toliau ir 1997\xc2\xa0m. buvo i\xc5\xa1leistas straipsnis, teigiantis, jog vandens atmintis gali b\xc5\xabti perduota telefono linijomis. 2000\xc2\xa0m. buvo para\xc5\xa1ytas dar vienas straipsnis, kuris teig\xc4\x97, kad efektas taip pat gali b\xc5\xabti persi\xc5\xb3stas internetu._NEWLINE_Brian Josephson met\xc4\x97 i\xc5\xa1\xc5\xa1\xc5\xabk\xc4\xaf Amerikos Fizik\xc5\xb3 Asociacijai (APS), kad \xc4\xafrodys vandens atminties efekt\xc4\x85 sutartomis s\xc4\x85lygomis, pakartodamas Benveniste eksperimentus. Asociacija sutiko ir pasi\xc5\xabl\xc4\x97 apmok\xc4\x97ti eksperiment\xc5\xb3 i\xc5\xa1laidas. Eksperimentai tur\xc4\x97jo b\xc5\xabti dvigubai akli ir buvo ruo\xc5\xa1iamasi tikrinti, ar \xc4\xafmanoma homeopati\xc5\xa1kai atskiesto vandens savybes persi\xc5\xb3sti internetu. I\xc5\xa1gird\xc4\x99s apie tai, Randis u\xc5\xbe \xc4\xafrodym\xc4\x85 pasi\xc5\xabl\xc4\x97 savo seniai \xc4\xafsteigt\xc4\x85 1 milijono doleri\xc5\xb3 priz\xc4\x85 u\xc5\xbe bet kokio paranormalaus rei\xc5\xa1kinio \xc4\xafrodym\xc4\x85 sutartomis s\xc4\x85lygomis. Nepaisant to, APS taip ir nesulauk\xc4\x97 konkretaus vandens atminties \xc5\xa1alinink\xc5\xb3 pasi\xc5\xablymo ir \xc5\xbead\xc4\x97ti eksperimentai taip ir liko neatlikti._NEWLINE_2000\xc2\xa0m. buvo atliktas nepriklausomas efekto persiuntimo dideliais nuotoliais eksperimentas, kur\xc4\xaf finansavo Jungtini\xc5\xb3 Valstij\xc5\xb3 Gynybos departamentas. Naudojant tuos pa\xc4\x8dius prietaisus kaip Benveniste komanda, nebuvo rastas joks vandens atminties efektas. Tiesa, keli \xe2\x80\x9epozityv\xc5\xabs\xe2\x80\x9c rezultatai buvo gauti, bet tik tada, kai \xc4\xafrang\xc4\x85 vald\xc4\x97 vienas konkretus Benveniste komandos tyr\xc4\x97jas. Nors nebuvo rasta joki\xc5\xb3 tyr\xc4\x97jo suk\xc4\x8diavimo ar s\xc4\x85lyg\xc5\xb3 pa\xc5\xbeeidimo \xc4\xafrodym\xc5\xb3, tokia galimyb\xc4\x97 nebuvo atmesta. Benveniste pripa\xc5\xbeino, kad pats buvo pasteb\xc4\x97j\xc4\x99s, jog \xe2\x80\x9etam tikri asmenys nuolat gauna gerus rezultatus su atminties persiuntimu, o kiti negauna jokio efekto arba j\xc4\xaf blokuoja.\xe2\x80\x9c_NEWLINE_1993\xc2\xa0m. Nature i\xc5\xa1leido straipsn\xc4\xaf apie bandymus pakartoti Benveniste eksperimentus, kurie buvo nes\xc4\x97kmingi ir neparod\xc4\x97 jokio vandens atminties efekto. 1992\xc2\xa0m. Experientia moksliniame \xc5\xbeurnale i\xc5\xa1leistas nepriklausomas tyrimas taip pat neig\xc4\x97 vandens atminties egzistavim\xc4\x85. 1999\xc2\xa0m. profesor\xc4\x97s Madeleine Ennis vadovaujama komanda teig\xc4\x97, kad s\xc4\x97kmingai pakartojo Benveniste eksperimentus. Randis pasi\xc5\xabl\xc4\x97 savo 1 milijono doleri\xc5\xb3 priz\xc4\x85 BBC Horizon mokslinei laidai, u\xc5\xbe vandens atminties teorijos \xc4\xafrodym\xc4\x85 sekant Madeleine Ennis eksperiment\xc5\xb3 proced\xc5\xabras. Eksperimentai buvo surengti pri\xc5\xbei\xc5\xabrint profesoriui John Enderby. Horizon komandai nepavyko aptikti jokio vandens atminties efekto. ABC laidos 20/20 bandymas pakartoti Ennis eksperiment\xc5\xb3 rezultatus taip pat buvo nes\xc4\x97kmingas._NEWLINE_2005\xc2\xa0m. i\xc5\xa1leistas vandenilinio ry\xc5\xa1io vandenyje tyrimas parod\xc4\x97, kad strukt\xc5\xabros, kurios, manoma, tur\xc4\x97t\xc5\xb3 b\xc5\xabti atsakingos u\xc5\xbe vandens atmint\xc4\xaf, i\xc5\xa1silaiko neilgiau nei 50 femtosekund\xc5\xbei\xc5\xb3 (arba 50  10\xe2\x81\xbb\xc2\xb9\xe2\x81\xb5 s).'